ราคาทองปิดลบ ตลาดวิตกเฟดขึ้นดบ.หลังตัวเลขจ้างงานสหรัฐฯแข็งแกร่ง
สัญญาทองคำตลาดนิวยอร์กปิดร่วงลงเมื่อคืนนี้ (8 ส.ค.) เนื่องจากความวิตกต่อแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด) หลังสหรัฐเปิดเผยตัวเลขการจ้างงานที่แข็งแกร่งเกินคาด นอกจากนี้ สัญญาทองคำยังได้รับแรงกดดันจากสกุลเงินดอลลาร์ที่แข็งค่าขึ้นเมื่อเทียบกับสกุลเงินหลักๆ
9 ส.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 3.1 ดอลลาร์ หรือ 0.23% ปิด (8 ส.ค.) ที่ระดับ 1,341.3 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 1.2 เซนต์ หรือ 0.1% ปิดที่ 19.805 ดอลลาร์/ออนซ์, สัญญาพลาตินัมส่งมอบเดือนต.ค.พุ่งขึ้น 3.90 ดอลลาร์ หรือ 0.3% ปิดที่ 1,155.40 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 3 ดอลลาร์ หรือ 0.4% ปิดที่ 693.30 ดอลลาร์/ออนซ์
สัญญาทองคำร่วงลงเพราะได้รับแรงกดดันจากการแข็งค่าของสกุลเงินดอลลาร์ และจากกระแสคาดการณ์ที่ว่า เฟดอาจจะปรับขึ้นอัตราดอกเบี้ยภายในปีนี้ หลังจากกระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 255,000 ตำแหน่งในเดือนก.ค. หลังจากทะยานขึ้น 287,000 ตำแหน่งในเดือนมิ.ย. ขณะที่อัตราการว่างงานทรงตัวที่ระดับ 4.9% นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้นเพียง 180,000 ตำแหน่งในเดือนก.ค. และอัตราการว่างงานจะลดลงสู่ระดับ 4.8%
ส่วนข้อมูลแรงงานที่มีการเปิดเผยเมื่อคืนนี้ เฟดเปิดเผยว่า ดัชนีภาวะตลาดแรงงานดีดตัวขึ้นครั้งแรกนับตั้งแต่เดือนม.ค. 2559 ซึ่งนับเป็นข้อมูลอีกตัวหนึ่งที่เฟดอาจใช้ประกอบการตัดสินใจในการปรับขึ้นดอกเบี้ยเดือนก.ย.นี้ ทั้งนี้ ดัชนีภาวะตลาดแรงงาน (LCMI) ปรับตัวขึ้น 1.0 ในเดือนก.ค. หลังจากที่ลดลง 0.1 ในเดือนมิ.ย. โดยตัวเลขเดือนมิ.ย. ถูกปรับทบทวนจากรายงานเบื้องต้นที่ระบุว่าร่วงลง 1.9